Cei trei tineri din Bucureşti se împrieteniseră cu fetele, tot din capitală, pe facebook şi le invitaseră în weekend pe litoral, pentru a se cunoaşte. Cele două grupuri au venit, separat, la mare. Fetele cu un Porsche, băieţii cu un Mercedes. După ce s-au distrat pe o plajă de fiţe din nordul staţiunii Mamaia a venit supărarea. Închiriaseră baldachine de 80 de lei, consumaseră mâncăruri fine, stropite din belşug cu şampanie, iar nota de plată adusă de ospătar a fost uriaşă. Băieţii au cerut fetelor să împartă cheltuiala fapt ce le-a deranjat pe invitate şi s-au încăierat.

Nervos, unul dintre tineri ar fi dat cu pumnul în geamul lateral al autoturismului Porsche şi ar fi împins-o pe şoferiţă. Fata a sunat la 112, au venit poliţiştii iar scandalul a continuat în prezenţa lor. Unul dintre tineri a reclamat şi el că parbrizul Mercedesului său a fost spart de fete, iar şoferiţa a depus sesizare pentru distrugere, loviri şi alte violenţe. Părţile beligerante erau sub influenţa alcoolului. „Fetele erau mai bete decât băieţii” a comentat, amuzat, un martor. După o vizită la Spitalul Judeţean de Urgenţă Constanţa, unde fetele au primit îngrijiri medicale, având răni superficiale, cele două grupuri de „prieteni” s-au întors la Bucureşti.